Rasvamaksa

Rasvamaksalla (laajentunut maksa) tarkoitetaan rasvan runsasta kertymistä maksaan, jolloin maksa laajenee. Yleisin rasvamaksan aiheuttaja on vyötärölihavuus, toiseksi yleisin runsas alkoholin käyttö. Myös erilaiset virvoitus- ja energiajuomat aiheuttavat rasvamaksaa. 
Jos rasvamaksaan kuuluu tulehdusreaktiota, on kyseessä steatohepatiitti. Jos rasvamaksaan ei liity tulehdusreaktiota, se ei ole vaaraksi terveydelle.
Ilman elämäntapamuutoksia tulehtuneen maksan vaurioituminen voi jatkua, mikä voi lopulta johtaa maksakirroosiin ja sen vakaviin komplikaatioihin. Noin joka viidennellä henkilöllä rasvamaksaan liittyvä tulehdus etenee kirroosiksi. 
Muusta kuin alkoholista johtuva rasvamaksa ei British Medical Journalissa julkaistun tutkimuksen mukaan lisää kuitenkaan kuolleisuutta.
Yleensä rasvamaksa on oireeton. Hepatomegalia eli maksan laajeneminen aiheuttaa harvoilla potilailla epämiellyttävää tunnetta ylävatsalla. Tila on ehkäistävissä mutta myös korjattavissa.

Esiintyvyys

Joka kymmenes länsimaiden asukas kärsii rasvamaksasta, mutta taudin todellisen esiintyvyyden on sanottu olevan jopa 20–25 % aikuisväestöstä. Vaiva on vielä huomattavasti yleisempi vyötärölihavista: sitä ilmenee jopa 70–80 prosentilla. Rasvamaksaa todetaan nykyään yhä useammin lapsilla ja nuorilla aikuisilla, myös alle kouluikäisillä lapsilla. Alttius maksasolujen rasvoittumiseen vaihtelee perinnöllisistä syistä. Vaikka henkilö olisi perinyt alttiuden maksan rasvoittumiseen, rasvaa ei maksaan kerry ilman vyötärölihavuutta tai runsasta alkoholin käyttöä.

Vyötärölihavuus ja liikkumattomuus

Yleisin rasvamaksan syy on vyötärölihavuus, ja peräti 70–80 prosentilla suomalaisista keskivartalolihavista on rasvamaksa. Yhdestä tuopillisesta olutta on keskivartalolihavan maksalle yhtä paljon haittaa kuin neljästä tuopillisesta laihan ihmisen maksalle. Myös liikkumattomuus pahentaa vyötärölihavuuden aiheuttamaa maksan rasvoittumisriskiä. Vyötärölihavuuden ja alkoholin yhteisvaikutus on vielä vaarallisempaa: Lihavan maksalle on tuopillisesta olutta yhtä paljon haittaa kuin neljästä tuopillisesta laihan maksalle.

Nopeat hiilihydraatit

Nopeiden hiilihydraattien kuten fruktoosin ja sokerin käyttö lisää maksan rasvoittumista. Vuonna 2012 tehdyssä tutkimuksessa todettiin, että ylipainoisilla sokeripitoisen kola-virvoitusjuoman runsas käyttö puolen vuoden ajan lisäsi maksan rasvaisuutta.

Alkoholi

Alkoholinkäytöstä johtuvaa rasvamaksaa kutsutaan alkoholimaksasairaudeksi. Se voi edetä alkoholihepatiittiksi ja alkoholimaksakirroosiksi. Alkoholin suurkuluttajat saavat lähes aina rasvamaksan mutta toipuvat siitä alkoholinkäytön lopetettuaan.
Rasvamaksatautia jo entuudestaan sairastaville ei ole olemassa turvallista säännöllisen alkoholinkäytön vähimmäisrajaa, vaan pienikin alkoholijuomien kulutus lisää taudin etenemisen riskiä. Jo yksi pullo keskiolutta päivässä kaksinkertaistaa heillä oireiden ilmaantumisen riskin.

Muut syyt

Alkoholista riippumattoman rasvamaksan kehittyminen ei aina liity elintapoihin. Esimerkiksi mulibrey-nanismi-niminen harvinainen sairaus aiheuttaa rasvamaksan.

Liitännäissairaudet

Maksan rasvoittuminen lisää riskiä sairastua aikuistyypin eli tyypin 2 diabetekseen, verenpainetautiin, kolesterolipoikkeavuuteen, sydän- ja verisuonitauteihin ja maksasolusyöpään.

Hoito

Tehokkain keino vähentää rasvan määrää maksassa on laihduttaminen ja liikunta yhdessä. Mikäli rasvamaksa johtuu liiasta alkoholin käytöstä, alkoholin käytön merkittävä vähentäminen tai lopettaminen voi palauttaa maksan rasvamäärän normaaliksi. Tietyt diabeteslääkkeet saattavat vähentää maksan rasvoittumista diabeetikoilla. Muuten rasvamaksaa ei voida hoitaa lääkkeillä.